ভারতকে বন্ধুত্বের আহ্বান, ট্রাম্পকে চাপে ফেলতে চীনের নতুন চাল?

ওয়েব ডেস্ক: চীনা পণ্যের উপর ট্রাম্প প্রশাসনের নতুন শুল্ক নীতি (US Tariff Policy) আরোপের ফলে আরও তলানিতে ঠেকেছে দুই দেশের সম্পর্ক। শুল্ক দ্বিগুণ হওয়ার ফলে প্রভাবিত হয়েছে চীনের (China) বাণিজ্যও। এই পরিস্থিতিতে পোষাকি ভাষায় ভারতকে (India) বন্ধুত্বের আহ্বান জানালেন চীনের বিদেশমন্ত্রী ওয়াং ই (Wang Yi)। দুই দেশকে একযোগে কাজ করার বার্তা দিলেন তিনি।

শুক্রবার বেজিংয়ে এক বার্ষিক সাংবাদিক সম্মেলনে চীনা বিদেশমন্ত্রী বলেন, “আমরা যদি একে অপরের বিরুদ্ধে না গিয়ে সহযোগিতামূলক সম্পর্ক বজায় রাখি, তবে তা দুই দেশের পাশাপাশি গোটা বিশ্বের জন্যই লাভজনক হবে।” তিনি আরও উল্লেখ করেন, “ড্রাগন আর হাতিকে একসঙ্গে নাচিয়ে দিতে হবে।” এই উপমার মাধ্যমে তিনি বোঝাতে চাইলেন, এশিয়ার দুই বৃহত্তম অর্থনীতির দেশ একসঙ্গে কাজ করলে বিশ্বের শক্তি-সমীকরণে তা গুরুত্বপূর্ণ প্রভাব ফেলবে।

আরও পড়ুন: পাকিস্তানিদের উপর বিধিনিষেধ! বিরাট সিদ্ধান্তে সিলমোহর ট্রাম্পের

প্রসঙ্গত, হোয়াইট হাউসে দ্বিতীয়বার ক্ষমতায় আসার পরেই চীনা পণ্যের উপর ১০ শতাংশ অতিরিক্ত শুল্ক আরোপের ঘোষণা করেন ডোনাল্ড ট্রাম্প, যা পরে দ্বিগুণ করে ২০ শতাংশ করা হয়। মার্কিন প্রশাসনের এই পদক্ষেপের বিরুদ্ধে কড়া প্রতিক্রিয়া জানিয়েছে চীন। আমেরিকার চীনা দূতাবাস সমাজমাধ্যমে জানায়, “আমেরিকা যদি যুদ্ধই চায়, তা শুল্কযুদ্ধ হোক বা বাণিজ্যযুদ্ধ, আমরা শেষ পর্যন্ত লড়তে প্রস্তুত।” এরপর পেন্টাগনের তরফে পাল্টা হুঁশিয়ারি দিয়ে জানানো হয় যে, তারাও এই পরিস্থিতির জন্য প্রস্তুত।

এই সরগরম কূটনৈতিক পরিস্থিতির মাঝেই ভারতের সঙ্গে সম্পর্ক উন্নয়নের বার্তা দিল চীন। বিশেষজ্ঞদের মতে, আমেরিকার সঙ্গে দ্বন্দ্বের কারণে চীন তার কৌশলগত ও বাণিজ্যিক স্বার্থে ভারতের সঙ্গে ঘনিষ্ঠতা বাড়াতে চাইছে।